Лъэпкъ шхыныгъуэхэр
Нартыху зэтеуда хьэнтхъупс
Нартыху зэтеудар тIэу-щэ щIагъэпщ, псы щIыIэкIэ плIэ-тхуэ ялъэс, итIанэ шыуаным ит псы къэкъуалъэм хакIутэ зэIащIэурэ, тхъурымбэр къытрах, мафIэр щабэ ящIри, шыуаныщхьэр тепIауэ дакъикъэ 20 — 25-кIэ ягъавэ, Iув хъуху. Абы зэIащIэурэ шэ гъэпщта щIакIэ. Шыгъу хадзэри, щIэх-щIэхыурэ зэIащIэурэ хьэзыр хъуху ягъавэ. Бжьын гъэлыбжьа традзэ, джэдгын хаудэри, шыуаныщхьэр тепIауэ дакъикъи 5 — 6-кIэ щагъэт. Пщтыру фалъэ куум иту Iэнэм трагъэувэ. Шатэпс е шатэ халъхьэ. ЩIакхъуэ е лэкъум дашх. Халъхьэхэр (зы цIыху Iыхьэ): нартыху зэтеудауэ — г 50, псыуэ — г 400, шэ щIэмыхуу — г 300, шатэу е шатэпсу — г 40, шыгъуу, джэдгыну — узыхуейм хуэдиз. Шыбжиитхъум: тхъууэ — г 20, бжьыныщхьэ укъэбзауэ — г 20, шыбжий сыр хьэжауэ — узыхуейм хуэдиз.
Къэбыстэ гъэва гъэдия
Къэбыстэ хужьыр ягъэкъабзэ, фэ тегъукIахэр трагъэж, и купсэр кърагъэжри, псы щIыIэкIэ ятхьэщI, шыуаным иралъхьэ, псывэ щIакIэ, шыгъу мащIэ халъхьэри, мафIэ щабэм тету, шыуаныщхьэр тепIауэ ягъавэ. Къэбыстэ вар псывэм къыхах, шыбзэм иралъхьэри, псы къэгъэкъуэлъа гъэупщIыIужа щIагъэжурэ ягъэупщIыIу. ИтIанэ къэбыстэ дияр хъынкIэлым ещхьу яупщIатэ. Фалъэм иралъхьэри шатэ, шыгъу, бжьыныху ущэба, шху, шыбжий сыр, шыбжий фIыцIэ халъхьэ. Псори фIыуэ зэIащIэри, и щхьэр тепIауэ дакъикъэ 15 — 20-кIэ щIыIалъэм дагъэувэ, нэхъ зэхэшыпсыхьын икIи диин щхьэкIэ. Iэнэм тепщэч цIыкIукIэ трагъэувэ. Дашх пIастэ, чыржын, хьэлIамэ, щIакхъуэ. Мы шхыныгъуэр витаминкIэ къулейщ. Халъхьэхэр (цIыхуитху Iыхьэ): къэбыстэ хужьу — г 500, шатэу — г 100, шхууэ — г 50, бжьыныхуу, шыгъуу, шыбжийуэ — узыхуейм хуэдиз.
«Адыгэ шхыныгъуэхэр» тхылъым къитхыжащ.
